Közös festés a Templomdombon
2026-08-29 10:00 - 13:00, 2026-08-29 14:00 - 18:00 (Europe/Budapest)
A több éves, sokakat megmozgató, nagy közös alkotás idén is megrendezésre kerül. Két nagy festővászonra festhet bárki akril festékkel, így készítve egy-egy óriási közös művet. Az esemény házigazdája Zarubay Bence képzőművész.

Közös festés a Templomdombon
2026-08-29 10:00 - 13:00, 2026-08-29 14:00 - 18:00 | Templomdomb, Templom tér 1., Szentendre, Pest, 2000

XII. Szentendrei Katonazenekari Fesztivál
2026-08-29 10:00 - 18:00 | Szentendre belvárosa, Szentendre, 2000, Magyarország
Készülj fel egy felejthetetlen zenei élményre! Szeretettel várunk mindenkit a Szentendrei Katonazenekari Fesztiválra!
A hagyományos indulók, modern slágerek, klasszikus dallamok és látványos szakalaki bemutatók mellett, a legkisebbeknek szóló dallamokon át, minden korosztály megtalálhatja kedvencét.
A rendezvényen az MH Szentendrei Helyőrségtámogató Parancsnokság Zenekara, MH Budapest Helyőrség Zenekar, MH Kaposvár Helyőrségi Zenekar, MH Tata Helyőrségi Zenekar gondoskodik arról, hogy igazán dinamikus, látványos műsorral szórakoztassák a nagyérdeműt.
Időpont: 2026. augusztus 29.
Helyszínek: Szentendre: Fő tér, Lázár cár tér, Duna korzó, Teátrum parkoló
Belépő: INGYENES
A részletes program:

10:00 Térzene a Fő téren az MH Szentendrei Helyőrségtámogató Parancsnokság Zenekar előadásában
11:00 Pöttöm party a Lázár cár téren – zenés gyerekkoncert és hangszerbemutató az MH Kaposvár Helyőrségi Zenekarral: játékos dallamok a legkisebbeknek, ahol közelebbről is megismerhetik a hangszereket.
16:15-16:30 Térzene koncertek a Fő téren, a Lázár cár téren, a Duna korzón, valamint a Teátrum parkolóban.
17:00 Látványos szakalaki bemutatók és a résztvevő zenekarok közös fináléja a Teátrum parkolóban.

Ünnepeljük együtt a katonazene hagyományait és a közös zenei élményt!

Látványagyagozás a Csapati Kerámiastúdióval
2026-08-29 10:00 - 18:00 | Newsee.Store, Alkotmány u.3., Szentendre, 2000, Magyarország
Ez egy 3 napos látvány agyagozás ahol be is lehet csatlakozni kicsit kipróbálni a dolgokat.
Ázsiai teakultúra, kortárs kerámia és tao.
Csapati Ceramic Studio és a Newsee Store közös programja
Meghívott vendégünk, Apáti Balázs (Csapati Ceramic Studio) keramikus(a) egész hétvégén a korongnál alkot. Gyere, ülj be egy csésze japán vagy kínai teára, és nézd végig, hogyan öltenek formát a tradicionális és kortárs teásedények: a míves gaiwanok, karakteres chawanok és egyedi csészék. Kérdezz, kóstolj és ha van kedved próbáld ki!
Pénteken 16:00-tól és hétvégén a Newsee Store teljes nyitvatartási idejében, a korong folyamatosan pörögni fog egész hétvégén.
Várunk mindenkit szeretettel!
Elérhetőségek:
• Instagram: @csapaticeramicstudio
• Instagram: @apatibalazs
• Facebook: Csapati Ceramic Studio

BűnStopPont
2026-08-29 10:00 - 18:00 | Hamvas Béla Pest Megyei Könyvtár, Pátriarka u. 7., Szentendre, Pest, 2000
A Pest Vármegyei Rendőr-főkapitányság Bűnmegelőzési Osztályának interaktív, játékos figyelemfelhívása a tudatos és biztonságos döntések meghozatalára.
Játssz az Óriás társassal, kalandozz VR-szemüvegben, próbáld ki a drogos szemüveges akadálypályát! Hallgass bele a Ne élj vele és a Légy képben előadásainkba, ahol a drogokról és a kibertér veszélyeiről is hasznos információkat tudhatsz meg.
A belépés ingyenes!

Babakocsi kiállítás
2026-08-29 10:00 - 18:00 | Virágok és kívánságok tere, Alkotmány utca, Szentendre, Pest megye, 2000, Magyarország
A kiállítás a Blue Land Folklor előtti Virágok és Kívánságok terén látható. Az üzlettulajdonos gyűjteménye olyan eredeti méretű, illetve gyerekjátéknak készült babakocsikból áll, melyek a 19-20. századból származnak. Az arra járók nemcsak a babakocsik “évjáratát”, hanem jellegzetességeit, és érdekességeket is megtudhatnak.

Mana Classes 3.0 kiállítás
2026-08-29 10:00 - 18:00 | Mana Ékszerstúdió, Görög utca 4., Szentendre, Pest, 2000
Ha augusztus vége, akkor Szentendre Éjjel-Nappal Nyitva Fesztivál, a hagyományokhoz híven idén is örömmel kapcsolódunk a programok sorához. Az augusztus 29-én 16.00 órakor nyíló kiállításon Jermakov Katalin legújabb ékszerei mellett a stúdió elmúlt évi mesterkurzusain készült munkákból mutatunk be válogatást.
A megnyitón közreműködik Vaskó Gergő harsonaművész, légzésterapeuta, aki ez alkalommal didgeridoo-n játszik.
A kiállítás megtekinthető augusztus 29-én 10.00-18.00 óráig, augusztus 30-án 10.00-20.00 óráig.
A kiállítók:
B.Horváth Brigitta, Bars Yvette, Csabák Ildikó, Farkas Bea, Görömbei Zsófi, Hock Judit, Horváth Katalin, László Katalin, Miklósi András, Nagy Erika, Nagy Béla, Pálfalvi Emese, Tarr Tünde Borbála és Jermakov Katalin

Japán Feszt
2026-08-29 10:00 - 20:00 | Japánkert, Japánkert, Szentendre, Pest megye, 2000, Magyarország
Ebben az évben is szeretettel várunk mindenkit a Japánkert Magyarország Egyesület által fenntartott Szentendrei Japánkertbe augusztus 29-én 10:00-20:00-ig!
Japán Feszt
10:00 Kapunyitás
11:00 Megnyitó és köszöntőbeszéd – Japán Nagykövetség, Japánkert Magyarország Egyesület, Szentendre Önkormányzata
PROGRAM
Helyszín: Teakert
11:30-12:00 Urasenke BEMUTATÓ – Urasenke teaceremónia bemutatója a kertben
Ebben a fél órában az Urasenke iskola magyar képviselői bemutatják A Tea Útját amin egyáltalán nem olyan könnyű járni, mint azt gondolnánk és kiderül miért is tartják ezt a teafogyasztási formát a megvilágosodás egyik lehetséges ösvényének:) Rengeteg értéket és tanítást képvisel ez a gyakorlat az Élni Tudással kapcsolatban. Mindenki számára új tapasztalást kínál ez a bevezető.
A program ingyenes.
12:30-15:00 Urasenke kóstoltatás
Ebben az időtartamban a készlet erejéig lehetőségük lesz a látogatóknak az iskola tanulói által elkészített italok fogyasztására vételi jegy ellenében. Vételijegy a helyszínen váltható.
16:00-19:00 TEAVOLUTION
Japán teák ismertető előadás és kóstoló. Ezúttal a Teavolution-nal utazhatunk Japán világába. „Minden teánknak külön története van, amelyekhez hozzákapcsolódnak utazásaink során gyűjtött tapasztalataink. Ezeken keresztül tanultuk meg érteni és igazán élvezni az ázsiai teafajtákban rejlő végtelen lehetőséget. Szeretnénk, hogy velünk teázva élményekkel gazdagabban, testben ellazultan, fejben pedig éberebben indulj tovább! Külön ajándék számunkra, ha ez után a találkozás után nyitottabban állsz majd a teafogyasztás kultúrájához… Hiszen van élet a filteren túl!”
Az eseményre 3 turnusban várjuk az érdeklődőket. Bejelentkezés és díjazás szükséges mivel egy turnusban maximálisan 6-8 ember részvételére van lehetőség. Érdeklődni és jelentkezni az alábbi elérhetőségen lehet: info@teavolution.eu
Turnusidőpontok:
16:00-16:50
17:00-17:50
18:00- 18:50
Helyszín: Fő kert
10:00-17:00 Origami workshop
A program a Magyarországi Origami egyesület jóvoltából valósul meg. Az origami, azaz a japán papírhajtogatás alapjaival ismerkedhetnek meg a résztvevők és pár érdekes, viszonylag könnyen elkészíthető mozgó figura hajtogatására lesz lehetőség.
A program adományos jellegű.

10:00-17:00 KALLIGRÁFIA
Zopcsák Ferenc japán kalligráfus egész nap várja az érdeklődőket. Ferenc instrukciói alapján ki is próbálhatjátok ezt a tradícionális művészeti ágat, de kérhettek egyedi kalligráfiákat is.
A részvétel vagy egyéb díjazás adományos jellegű.

10:00-16:00 Mizuhiki japán zsinórkötés
Mizuhiki azaz a japán zsinórkötés művészének és oktatójának Kazue Kuwana workshopja.
Az adott időszakban bárki készíthet és tanulhat különleges csomózási technikákat, készíthet kulcstartót, fülbevalót stb. Mindenkit várunk szeretettel.
A program díjazása 500 Ft tárgyanként.

12:00-17:00 KIMONO PRÓBA
Kimonó próba, fotózkodás és 15:00 kor Japán néptánc lecke lesz Holló Viktóriával. Megtudhatjuk mikor, mit, mivel hogyan viselnek hagyományosan a japán emberek, hogyan nevezik a különböző kiegészítőket és ezek után ki is próbálhatjuk őket. A program részeként Viktória mindannyiunknak megtanít egy-két egyszerű japán néptáncot.
A részvétel ingyenes.

10:00-13:00 JAPÁN FÜZET ÉS KÖNYVKÖTÉS
Fedezd fel a távol-keleti könyvkötést, alkoss saját füzeteket! A workshop során elsajátíthatod a tradicionális japán füzetkötés (fuzetsu vagy watoji) alapjait, ahol a lapokat ragasztás helyett elegáns, látható fonással fűzzük össze. Megtanulhatod a különleges fűzési technikákat, és a saját kezeddel készíthetsz el két darab, egyedi füzetet. Minőségi alapanyagokból, különleges papírok, borítók, fonalak és pecsétnyomók közül válogathatsz. Minden résztvevő készíthet egy A5-ös és egy A6-os méretű füzetet, kb. 20-30 lappal.
Támogatói részvételi díj: 5.500 Ft/fő.
A foglalkozást Törőcsik Katalin iparművész vezeti.
A programokhoz nem szükséges előképzettség, és a munkához minden eszközt biztosítunk!
Alkoss valami maradandót, és vigyél haza egy kis japán eleganciát és természetességet.
Törőcsik Katalin
telefon: +36 70 504 47 14

13:30-17:30 JAPÁN HALSZÉLZSÁKOK
Tanulj meg tradicionális japán halszélzsákot készíteni! A workshopon a japán kultúra egyik leglátványosabb jelképét, a koinoborit (repülő pontyot) keltheted életre, amely a kitartást, az erőt és a szerencsét szimbolizálja. Megismerheted a ponty alakú szélzsákok összeállításának és merevítésének technikáját, közben élénk színekkel, egyedi pikkelymintákkal és festéssel teheted teljesen egyedivé a halaidat. Minden résztvevő készíthet egy 30 és egy 20 cm hosszúságú halat.
Támogatói részvételi díj: 4.000 Ft/fő.
A foglalkozást Törőcsik Katalin iparművész vezeti.
A programokhoz nem szükséges előképzettség, és a munkához minden eszközt biztosítunk!
Alkoss valami maradandót, és vigyél haza egy kis japán eleganciát és természetességet.
Törőcsik Katalin
telefon: +36 70 504 47 14

10:00-13:00 Suminagashi Workshop
A suminagashi egy ősi japán festési technika a papír „márványozásához”. Célja, hogy a fehér lap vibrálóan élénkké változzon.
A technika elnevezése angolra fordítva „floating ink”-et jelent, vagyis lebegő tintát, amely már segít megérteni a lényegét. A festékeket vízre csepegtetik, amely így izgalmas absztrakt formákat hoz létre. Ez pedig a belemerített papírra ragad.
A workshopon ezt a technikát lehet megismerni, kipróbálni vagy éppen egyedi legyezőt készíteni.
Díjazás: Sima technika 3 db papír 1500 Ft / legyezős verzió 2000 Ft

19:00 Sakura Együttes koncertje

Helyszín: Czóbel park
10:00-18:00 BONSAI JAM- Minden ami BONSAI!
Kezdőktől haladókig mindenkit szeretettel vár a Bonsai Jam!
Program:
Kiállítás: meghívott résztvevők legjobb munkáiban gyönyörködhettek.
Szaktanácsadás: bonsai, kertépítés és kertgondozás, öntözés, növény egészség témákban.
Előadások egész nap.
Workshop: tapasztalt magyar művészek segítenek fáitokat Bonsai-já formálni és hasznos ismeretekkel látnak majd el Titeket a fák gondozásával kapcsolatban is. Téma a metszés, drótozás, általános ismeretek.
A megszokottakhoz hűen a tapasztaltabbak segítik a kezdőket a fákkal kapcsolatos helyes teendők elvégzésében. Hozzatok saját fákat, igyekszünk közösen választ találni a felmerülő kérdésekre.
Bolhapiac: előanyagok, Bonsai tálak, ültetőközegek, szerszámok, könyvek és minden a témában, amiket hoztok.
Várlak Titeket szeretettel!
Schmidt Gergő

12:00-16:00 HARCMŰVÉSZETI BEMUTATÓK

12:30-13:30 Budapest Főnix Kendo és Iaido klub bemutatója
A klub Magyarország első Japán vívóklubja 1982 óta töretlenül működik és számos nemzetközi sikerrel büszkélkedhet Európa és Világbajnokságokon is.
A helyszínen Bárány Tiborral a klub vezetőjével is megismerkedhettek és nyugodtan tehettek fel kérdéseket is a klubbal és a japán vívással kapcsolatban:)

14:00-15:00 Kashima Shiden Jikshin Kage-ryu Kenjutsu bemutatója
A kendzsucu a japán kardvívás régi művészete. Közvetlenül a modern kendó ősének tekinthető. Fő különbség az edzés módszerében, eszközeiben és céljában található. A kendzsucu célja a tényleges, gyakorlatban használható vívótudás, és az azon keresztüli szellemi fejlődés elérése.
A Szentendrei Jikishinkan Dojo-ban 2018-ban indultak az edzések, Bella István vezetésével, melyek során hosszú és rövid kardos technikákat sajátíthatnak el a tanulók. Magyarországon az elérhető legmagasabb, menkyo kaiden fokozattal rendelkező, Pécsett élő és oktató Suzuki Kimiyoshi sensei irányítása alatt tanulják a szamurájok korának ősi harcművészetét. Minden érdeklődőt várunk szeretettel!
A részvétel ingyenes.

15:30 Kagami-ryú bemutató
A Kagami-ryu egy fegyveres harcművészet, amely tiszteleg a japán szamuráj hagyományok és értékek előtt. Nők és férfiak, fiatalok és idősek egyaránt látogatják edzéseinket országszerte.
Szentendrei edzéseinken a japán szamuráj kard mellett tanítványaink más eszközökkel is elsajátítanak küdelmi technikákat.
A Japán kertben történő bemutató folyamán a látogatók számos fegyverrel ismerkedhetnek meg: katana, egy és két nuncsaku, tonfa, sai villa.
A bemutatót Tóta Róbert 2. danos fekete öves mester vezeti, aki immár több mint 20 éve foglalkozik ezzel a harcművészettel.
A bemutató menete:
Egy 15-20 perces bemutatóra gondoltam ahol beszélnék pàr mondatot a fegyvereinkröl ès a stílusunkról is.
Ezen felül, a bemutató utàn egy kötetlen beszélgetés során lehetőséget nyújtunk azoknak is, akiket részletesebben èrdekel a stílusunk vagy szeretnék közelebbről is megnézni a fegyvereket.
A részvétel ingyenes.

10:00-18:00 VÁSÁR
Kiállítók, művészek és árusok:
Tamashii Gallery – Poór Tamás
Newsee Store – Leel-Őssy Enikő
Senduromandus – Deme Hanga
Vayaro Zen – Czuczka Csaba
Lakatos Ábel keramikus
Devai Kartal
Aniu – Ábrahám Anna
Laky Gergő – grafikus
Japán Cuccok – Vegyesbolt
Késmárki Yuka – temarik és selyemfonalas ékszerek, karkötők
Étel/Ital: NOBI- Sushi Bar és Restaurant
TEAVOLUTION Japán tea
Vörös Attila – Japán szeszes italok
Japán nyelviskola – Momiji

Dumtsa Kézműves Kirakodó
2026-08-29 10:00 - 20:00 | Dumtsa Jenő utca, Dumtsa Jenő utca, Szentendre, Pest, 2000, Magyarország
A Dumtsa Kézműves Kirakodón ékszerek, kiegészítők, táskák, kerámiák, antikvár könyvek és még sok más megtalálható. A termékek ráadásul a legkülönbözőbb technikákkal, anyagokból készülnek: például üvegből, nemezből, akácból, de tűzzománc munkákat is találhatunk majd a standokon.

Megnyílik a Barcsay Udvar
2026-08-29 10:00 - 22:00 | Barcsay Múzeum, Dumtsa Jenő utca 10., Szentendre, Pest megye, 2000, Magyarország
A Szentendre Éjjel-Nappal Nyitva fesztivál idején a Barcsay Múzeum patinás, művészettel átitatott udvara is megnyílik. Az udvar lelke és motorja ezekben a napokban a Dalmát Szamár, amely ideiglenesen leköltözik a Szamárhegyről, hogy ide varázsolja utánozhatatlan, egyszerre családias és mediterrán hangulatát hideg, frissítő italaival és zenével! Harapnivaló finomságokkal is készülnek. Ráadásul esténként még táncra is invitálják a látogatókat. Birtokba veszi az udvart a Szentendrei Keramikusok Egyesülete is: foglalkozásaik, bemutatóik, kiállításuk igazi kézműves csemegeként várja a látogatókat.

A Barcsay Udvar programjai ingyenesen látogathatók.

Állandó program:
12:00-20:00 Alkotósarok
Barcsay Udvar
Szentendre a festők városa, ezen a hétvégén pedig te is a részese lehetsz ennek a hagyománynak. Várunk a FMC nyitott szabadtéri műtermében, ahol a fesztivál ideje alatt bárki megfestheti a saját Szentendre-vízióját. Eszközökkel, színes palettával és inspiráló környezettel várunk minden korosztályt. Engedd szabadjára a kreativitásod, kísérletezz a formákkal, és légy részese egy közös, lüktető művészeti élménynek!

Programok:

Augusztus 29., szombat
10:00 KIÁLLÍTÁSMEGNYITÓ: 20 éves a Szentendrei Keramikusok Egyesülete – keramikus kiállítás
A kiállítást megnyitja Vörös Judit művészettörténész, a kiállítás kurátora.
10:00-20:00 Kerámiadíszítés Kaiser Fafival
11:00-13:00 Gyerekfoglalkozás: alkotás fazekaskorongon
11:00-13:00 Agyagozás M. Küttel Zsófival
12:00-20:00 Alkotósarok
Szentendre a festők városa, ezen a hétvégén pedig te is a részese lehetsz ennek a hagyománynak. Várunk a FMC nyitott szabadtéri műtermében, ahol a fesztivál ideje alatt bárki megfestheti a saját Szentendre-vízióját. Eszközökkel, színes palettával és inspiráló környezettel várunk minden korosztályt. Engedd szabadjára a kreativitásod, kísérletezz a formákkal, és légy részese egy közös, lüktető művészeti élménynek!
13:00-15:00 Mesterségbemutató: Régészeti kerámia leletek restaurálása Herceg Zsuzsával
15:00-16:00 Mesterségbemutató: Kincugi – Arannyal írt történetek M. Szabó Anikóval
16:00-20:00 Mesterségbemutató: Edénykészítés fazekas korongon
Résztvevő művészek: Rencz Mariann, Illés László, Kaszap Ákos, Bulla Gábor
18:00 Tárlatvezetés a Szentendrei Keramikusok Egyesülete 20. születésnapjának kiállításában Szente Krisztinával, az egyesület elnökével
19:00-21:00 Művészeti Jósda
Barcsay Udvar
Szeretnéd megismerni a jövődet? A szentendrei művészet ebben is segít! Kérdéseidre jósdánk munkatársai, azaz múzeumpedagógusaink és Bűvös Négyes művészeti alkotásokon keresztül adja meg a válaszokat! Sok műtárggyal, és még több humorral készülünk! Gyere, és fejtsük meg együtt a jövőd!

Augusztus 30., vasárnap
10:00-20:00 Kerámiadíszítés Kaiser Fafival
10:00-11:00 Mesterségbemutató: Porcelánöntés Gálffy Ildikóval
11:00-13:00 Agyagozás Korponay Csillával
11:00-13:00 Gyerekfoglalkozás: alkotás fazekaskorongon
12:00-20:00 Alkotósarok
Szentendre a festők városa, ezen a hétvégén pedig te is a részese lehetsz ennek a hagyománynak. Várunk a FMC nyitott szabadtéri műtermében, ahol a fesztivál ideje alatt bárki megfestheti a saját Szentendre-vízióját. Eszközökkel, színes palettával és inspiráló környezettel várunk minden korosztályt. Engedd szabadjára a kreativitásod, kísérletezz a formákkal, és légy részese egy közös, lüktető művészeti élménynek!
13:00-15:00 Mesterségbemutató: Régészeti kerámia leletek restaurálása Herceg Zsuzsával
15:00-16:00 Mesterségbemutató: Porcelánöntés Gálffy Ildikóval
16:00-20:00 Mesterségbemutató: Edénykészítés fazekaskorongon
Résztvevő művészek: Rencz Mariann, Illés László, Kaszap Ákos, Bulla Gábor
18:00 Tárlatvezetés a Szentendrei Keramikusok Egyesülete 20. születésnapjának kiállításában Szente Krisztinával, az egyesület elnökével

Rendkívüli játéknapok a Felnőttmegőrző - Társasjátékos Klubban
2026-08-29 10:00 - 22:00 | Civil Ház, Péter Pál utca 1., Szentendre, Pest megye, 2000, Magyarország
A fesztivál alatt a Klub rendkívüli játéknapokat tart: társasjáték-maraton három napon át. Játszhatsz a felnőtteknek szóló legjobb stratégiai, és logikai társasjátékokkal. Gyere, nézz körül, aztán úgyis itt ragadsz!
Szeretettel várjuk a társasjátékokat szerető felnőtt érdeklődőket!
„Mert játszani jó!”
Látogasd meg a Klub honlapját is: felnottmegorzo.hu
Kövess bennünket a Facebook-on: https://www.facebook.com/groups/felnottmegorzo/

Dalfonó Tímár Sárával
2026-08-29 11:00 - 12:00 | Dunaparti Művelődési Ház, Dunakorzó 18., Szentendre, Pest, 2000, Magyarország
Tímár Sára (Népművészet Ifjú Mestere és Junior Príma díjas) népdalénekes szeretettel várja kortól, képzettségtől függetlenül a dalolni vágyókat: nőket, férfiakat, családokat, nagyszülőket!
A hagyományos paraszti társadalomban megvolt mindennek a maga rendje, ideje, szerepe. Ünnepek alkalmával, akár munka közben, a fonóban vagy mulatságokban az emberek együtt énekeltek.
Felgyorsult világunkban kevés idő jut arra, hogy összegyűljünk és pusztán az éneklés szeretete által kapcsolódni tudjunk.
A Dalfonó alatt lehetőséged nyílik közösségben népdalokat tanulni, énekelni, és jobban megismerni a magyar népdalok gyönyörű világát.

Emma hajmeresztő kalandjai - játékos könyvbemutató és dedikálás
2026-08-29 11:00 - 12:00 | Parti Medve, Ignatovity Jakov utca 2., Szentendre, Pest, 2000
Jánosi Ferenc frissen megjelent kötetének játékos könyvbemutatójára várunk Titeket!
Emma tízéves, és úgy érzi, senki sem érti igazán. Az iskolában csúfolják, otthon sem mindig könnyű, ráadásul nemrég elveszítette a legjobb barátját. Ám a születésnapján minden megváltozik: egy titokzatos jel, egy váratlan látogató és egy különös tölgyfa olyan kalandba sodorja, ahol semmi sem az, aminek látszik.

A szerző beszélgetőtársa Nacsa-Soós Barbara, a Cerkabella Könyvkiadó szerkesztője.

Ne élj vele! drogprevenciós előadás
2026-08-29 11:00 - 12:00 | Hamvas Béla Pest Megyei Könyvtár, Pátriarka u. 7., Szentendre, Pest, 2000
A Pest Vármegyei Rendőr-főkapitányság Bűnmegelőzési Osztályának drogprevenciós előadása.
Hallgass bele a Ne élj vele című előadásunkba, ahol hasznos információkat tudhatsz meg a drogokról.
Előadó: Fekete Rita rendőr alezredes, Pest Vármegyei Rendőr-főkapitányság, Bűnügyi Igazgatóság, Bűnmegelőzési Osztály

Zenés mesemondó a MesemondóJuhásszal
2026-08-29 11:00 - 12:00 | Newsee.Store, Alkotmány u.3., Szentendre, 2000, Magyarország
Juhász Kristóf Móricz Zsigmond-ösztöndíjas író, dalszerző, előadóművész. Meséivel bebarangolhatjuk egész Magyarországot. Humoros és utánozhatatlan stílusú történeteiben megelevenedik hazánk tájainak gazdag folklór-, legenda- és hiedelemvilága. A népmesék nyelvéből és eszköztárából is merítő mesék önfeledt szórakozást nyújtanak mesélőnek és mesehallgatónk egyaránt.
A MesemondóJuhász járja az országot, gyűjti a meséket, legendákat, történeteket, megírja, aztán elmeséli őket. Persze kicsit (olykor nagyon!) másképp mondja el, mint ahogy hallotta, hisz a mesemondók ezt így csinálják már évezredek óta, és ettől csak még érdekesebb az egész.
Mese a Lajos nevű vízimanó és Nagy Lajos király hihetetlen és csudálatos találkozásáról, valamint a kettejükről elnevezett forrás eredetéről, röviden: a Lajos-forrásról
Arról szól ez a mese, hogy miképpen is kapta nevezetes nevét a mindenki által szeretett, tiszta, bő vizű szentendrei Lajos forrás.
Kristóf megjelent mesekönyvét is megtaláljátok nálunk, a mesemondás után könyvdedikálásra is lesz lehetőség!

Úton a kínai porcelánnal
2026-08-29 11:00 - 18:00 | Szente Krisztina Ceramic Studio, Gőzhajó utca 1., Szentendre, 2000, Magyarország
Szente Krisztina keramikus a kínai porcelán fővárosában, Jingdezhenben járt, ahol kipróbálhatta a helyi alapanyagokat és égethetett különböző tradicionális fatüzes kemencékben. Az itt készült alkotásokban a porcelán természetes tulajdonságait emeli ki egy új kortárs megjelenítésben. A porcelánok mellé ez alkalommal a történelmi kaolin hegyek szomszédságában termő Fuliang teákat kóstolhatjuk.

Kék arcképek - Cianotípia portréfotózás
2026-08-29 11:00 - 20:00 | Kacsakő Bisztró, Duna korzó 21, Szentendre, Pest, 2000, Magyarország
Készíttess magadról portrét egyéniben vagy párosan, családdal vagy barátokkal!
Analóg, egyedi cianotípia kópiát készítünk minőségi aquarell papírra.
Egy óra múlva átvehető.
Eszel egy burgert, iszol egy sört vagy limonádét, bámulod a Dunát s már jöhetsz is a kész képért.
Egy kópia ára: 5000 Ft

Olaszország egy harapásnyira! – Postcard from Italy by Passata
2026-08-29 11:30 - 2026-08-30 01:00 | Passata Pizza, Alkotmány utca 2., Szentendre, Pest, 2000, Magyarország
A tavalyi évhez hasonlóan idén is igazi olasz hangulattal várja vendégeit a Passata a fesztivál teljes ideje alatt. Egész hétvégén olasz zene szól, a tér mediterrán hangulatba öltözik, a kemencéből pedig folyamatosan érkeznek a frissen sült, autentikus nápolyi pizzák.
Idén a hangulatot egy különleges vizuális élmény is kiegészíti: a Postcard from Italy fotópont, ahol a látogatók megörökíthetik saját olasz pillanatukat, és egy emlékezetes képpel vihetik haza a szentendrei nyár hangulatát.
A Passata célja idén is, hogy a fesztivál ideje alatt egy kis szelet Olaszországot hozzon el Szentendre szívébe – az ízeken, a hangulaton és a közös élményeken keresztül.
Ingyenes program (fogyasztás egyénileg)

Echoes in Two - Kétszólam - zene-tánc performansz
2026-08-29 14:00 - 14:30 | Fő tér, Fő tér, Szentendre, Pest, 2000, Magyarország
„Nem értelek! Hát persze! Na, ne már!”
Amikor a szavak elfogynak, megszólal a test és a dob. Egy francia zenész és egy magyar táncosnő heves, játékos és meglepő párbeszéde.
A performansz az azonos című színházi darab a Szentendre Éjjel- Nappal program-sorozatára készült, térspecifikus kivonata.

Alkotó-előadók: Gesztelyi Nagy Csilla és Pierre Martin-Bános
Szakmai konzultáns: Stern Szilvia
Asszisztens: Babos Karolina

Koprodukciós partnerek, támogatók: Magyar Zene Háza, Nemzeti Kulturális Alap, Máriahalom Önkormányzata

Légy képben! előadás a kibertér veszélyeiről
2026-08-29 14:00 - 15:00 | Hamvas Béla Pest Megyei Könyvtár, Pátriarka u. 7., Szentendre, Pest, 2000
A Pest Vármegyei Rendőr-főkapitányság Bűnmegelőzési Osztályának a kibertér veszélyeiről szóló előadása.
Hallgass bele a Légy képben előadásunkba, ahol a kibertér veszélyeiről tudhatsz meg hasznos információkat.
Előadó: Koósz Nóra rendőr hadnagy, Pest Vármegyei Rendőr-főkapitányság, Bűnügyi Igazgatóság, Bűnmegelőzési Osztály

10. VIBEZ TEAM RANDOM PLAY DANCE
2026-08-29 14:00 - 15:30 | Lázár Cár tér, Dunakorzó, Lázár cár tér, Szentendre, Pest megye, 2000
A Vibez Team helyi,középiskolás fiatalokból álló csoport,akik szeretnék népszerűsíteni ezt a világszerte egyre közkedveltebb táncműfajt.
A k-pop random dance egy egyre népszerűbb műfaj a rajongók körében. Az eseményen egymást követik az ismert K-pop slágerek részletei. Aki tudja a hozzá tartozó koreográfiát, beállhat a közös táncba.
Helyszín: Szentendre, Lázár cár tér
A részvétel ingyenes.
A programváltoztatás jogát fenntartjuk.
Az eseményen hang, kép és videófelvétel készül!

Vietnámi Kávépiknik
2026-08-29 14:00 - 18:00 | Newsee.Store, Alkotmány u.3., Szentendre, 2000, Magyarország
A hosszú nyári szünet után újra Vietnámi Kávépiknik!
2026. augusztus 29-én az Éjjel-Nappal Szentendre fesztivál keretében ismét egy különleges utazásra hívunk benneteket a vietnámi kávékultúra világába – egyenesen a Central Highlands kávéföldjeiről a Newsee Store-ba.
Aki még nem ismerné, vendégünk Chaboo (Bernát Csaba), akinek az életét vietnámi utazásai teljesen megváltoztatták, és ma már az ott tanult kávékülönlegességeket, valamint a legjobb Fine és High Quality Robustákat hozza el nekünk közvetlenül a termelőktől.
Ez nem csupán egy kávékóstoló, hanem egy személyes utazás a vietnámi kávékultúrába és a farm-to-cup szemlélet világába.
Ha már jártál korábbi Vietnámi Kávé Pikniken, most is érdemes eljönnöd, hiszen több újdonsággal készül Chaboo!
Négy új, co-fermentált Fine Robusta érkezett a kínálatába. Közülük a Gipee és az Orpea az áprilisi Vietnam Amazing Cup versenyen a legjobb 10 Robusta közé került.
A Newsee Store varázslatos környezetében fedezzük fel együtt:
• a vietnámi kávékultúrát,
• a farm-to-cup világát,
• és Vietnám legizgalmasabb kávéitalait.
Mit kóstolhatsz?
Vietnámi Fine és High Quality Robusta kávékat
Különleges feldolgozások:
• Red Honey
• Anaerobic Natural Fermentation
• Anaerobic Natural Co-fermentation (újdonság!)
Hagyományos és különleges vietnámi kávéitalokat:
• Cà Phê Phin – klasszikus vietnámi csepegtetős kávé
• Cà Phê Trứng – krémes tojáshabos kávé
• Cà Phê Muối – sóshabos kávé
• Cà Phê Dừa – kókuszos kávé
Frissítő, gyümölcsös cold brew variációkat Fine Robustából.
Ezen a napon nemcsak különleges kávékat kóstolhatsz, hanem bepillantást nyerhetsz Vietnám kávétermesztésének és kávékultúrájának izgalmas világába is.
Várunk szeretettel egy közös kávézásra, beszélgetésre és egy kis vietnámi utazásra – Szentendrére!

Hagyomány emlékül a jövőnek - Kósa Klára pop up kiállítása beszélgetéssel
2026-08-29 15:00 - 16:00 | Dunaparti Művelődési Ház, Dunakorzó 18., Szentendre, Pest, 2000, Magyarország
Beszélgetőpartnerek:
KÓSA KLÁRA keramikus, Érdemes művész
FARKAS ERIKA szerkesztő, műsorvezető
BLANKÓ MIKLÓS nyelvész, egyetemi oktató
Közös gondolatunk, hogy a HAGYOMÁNY minden területen keretet ad az életnek, ezért kell ismerni a szimbólumokat, a nyelvet és a kommunikációt egyaránt. Kérdés, hogy mit kaptunk elődeinktől: mit kell, és hogyan továbbítani – továbbadni?

Képeslap készítő workshop Krizboval és Losonczi Szilvivel
2026-08-29 15:00 - 17:00 | Szentendrei Régi Művésztelep, Bogdányi u. 51., Szentendre, Pest, 2000
A workshop alkalmával a győri Design Campus „FÁKLYA” kiállításához kapcsolódóan képeslapként működő alkotásokat hozhatnak létre az érdeklődők festékkel, filccel, számos grafikai technika és eszköz kipróbálásával. A workshopot Losonczi Szilvi és Krizbo grafikusok tartják.
Az esemény a Petőfi Kulturális Ügynökség és a Szentendrei Régi Művésztelep programja, amely a Szentendre Éjjel-Nappal Nyitva rendezvénysorozat részeként valósul meg.
Az eseményen a részvétel ingyenes.

NERIKOMI kerámia workshop
2026-08-29 15:00 - 17:00 | RegenTag Műhelygaléria, Kucsera Ferenc utca 2/a, Szentendre, 2000, Magyarország
Ezen a foglalkozáson a japán nerikomi technika egyik ágával ismerkedünk meg; különböző színű agyagokat dolgozunk össze, így hozunk létre teljesen egyedi, márványos, örvénylő mintákat, majd laptechnikával tárgyakat készítünk belőle.
A workshopon te döntheted el milyen irányba indulsz el a kinyújtott agyaglapokkal: elkészíthetsz 2 db különleges ékszertartó tálkát vagy alátétet, ahol a márványos mintázat adja a tárgyak lelkét, vagy megalkothatsz 1 db zsebes fali kaspót, ami később lakásod éke lehet egy zöld növénnyel.

A workshop nem szükséges előképzettség, a sikerélmény garantált!
– 15000 Ft / fő (minimum 4 – maximum 8 fő)
(Az ár tartalmazza a kétszeri égetést és transzparens mázazást is. A kész tárgyakat 4 hét múlva vehető át. )

Részletek és jelentkezés: https://www.regentag.hu/hu/eventdate/1492

Get Ready Learning - Küldetésjáték Nyílt Nap
2026-08-29 15:00 - 19:00 | Get Ready Learning, Paprikabíró utca 2., Szentendre, Pest megye, 2000, Magyarország
Ha 15 és 25 év közötti vagy, angolul tanulsz, és szereted a játékokat és a rejtvényeket, gyere, és fedezd fel a Get Ready vetélkedőt! Tesztelheted a tudásodat, és még egy szuper nyereménnyel is gazdagodhatsz! De ha nem igazán szeretsz játszani, akkor is ugorj be egy kis nasira és nézd meg, mit kínál a Get Ready Learning program a középiskolásoknak és egyetemistáknak, akik az angol érettségire vagy nyelvvizsgára készülnek, esetleg játékos, de hatékony formában fejlesztenék az angol kommunikációjukat.
Várlak szeretettel! – Vanja

Képes vagy megfejteni a 6 angol rejtvényt középhaladó szinten, hogy feltörd a lakatot, és megszerezd a nyereményedet?

Ugorj be a Get Ready Program helyszínére a Szentendrei Éjjel-Nappal Fesztivál ideje alatt a Küldetésjáték Nyílt Napunkra játszani egyet, vagy csak megismerkedni!

Kinek: középiskolásoknak és egyetemistáknak

Kedves szülők! Gyertek ti is, és beszélgessünk a közeledő felkészítő angol nyelvkurzusainkról!

Mikor: szombaton, augusztus 29-én 9:00–13:00 és 15:00–19:00, valamint vasárnap, augusztus 30-án 9:00–13:00

Hol: Paprikabíró utca 2.

Szombati programok a Lugas Pódiumon
2026-08-29 15:00 - 19:30 | Duna korzó, Duna korzó, Szentendre, Pest megye, 2000
A Duna korzón különleges harmóniában találkozik egymással a város pezsgése és a természet nyugalma. Három napon át izgalmas, mégis élhető forgatag várja az idelátogatókat: a Lázár cár tér nagyszínpadától a Lugas Pódiumon át egészen a Barlang kertjéig színes zenei műfajkavalkád szól, a teraszokon gasztronómiai élmények csábítanak, a parton népi és urbánus játékok, látványos utcai attrakciók és családi programok kínálnak kikapcsolódást minden korosztálynak. Gólyalábasok, kötéltáncosok, bábszínház és tűzzsonglőrök varázsolják el a közönséget, népek dalai, moldvai és görög táncház, valamint lendületes swing buli idézi meg a világ sokszínű kultúráját. Mindez a hűs Duna-part, a romantikus szentendrei polgárházak és a város utánozhatatlan hangulatának ölelésében.
A Lugas Pódiumon minden délután akusztikus formációk várnak!
Helyszín: Duna korzó, a Görög utcával szemben a kavicsoson
MINDEN PROGRAM INGYENES!
AUGUSZTUS 29. SZOMBAT
15:00 Korbeli Testvérek (ének, gitár)
Két külön világ találkozik egy közös hangzásban: a jazz szabadsága és a magyar népzene dallamai. Enikő és Ferenc ének-gitár duójában az improvizatív gitár és az ének bensőséges párbeszéde teremti meg azt a zenei teret, ahol régi és új természetesen kapcsolódik egymáshoz.
Repertoárukban jazz standardek, népdal- és versfeldolgozások, valamint régi magyar dalok kapnak helyet. Ismerős dallamokat szólaltatnak meg új köntösben, teret adva az improvizációnak és a személyes történeteknek.
16:00 Salgó Viki (ének, gitár)
A dalszerző-énekes, valamint amatőr festő Pilisszentlászlón él. Angol nyelven ír dalokat, amelyeket szóló előadóként és saját zenekarával, a HOLLÓ-val is színpadra visz.
17:00 Szakura Együttes – japán hangszerbemutató
Az érdeklődők megismerkedhetnek a koto, a shamisen és a bambusz fuvola – három jellemző japán hangszer hangjával, működésével.
18:00 Dankó Bálint (elektromos hegedű)
Jelenlegi repertoárját tekintve saját szerzeményeket és népdalfeldolgozásokat ad elő, a számokat több szólamban építi fel, játék közben, ehhez a hangszere mellett looper pedált használ.
19:00 Deák Bálint (gitár)
Lendületes spanyol gitárjátékával idézi meg a Gypsy Kings által világhírűvé tett hangzásvilágot. Forró latin dallamokkal garantáltan mozgásba hozza a lábakat és felmelegíti a hangulatot.

"Átalakulás" kiállításmegnyitó
2026-08-29 16:00 - 17:00 | Ur Eleonóra Batik Galéria, Dumtsa Jenő u. 15., Szentendre, Pest, 2000, Magyarország
Az „Átalakulás” című kiállítás három különböző, mégis egymással szorosan összefonódó alkotói világ találkozása.
Pintér Heni Madridban élő ötvös és ékszertervező. Alkotásait a természet, a személyes élmények, emlékek és belső világunk inspirálják, melyek organikus, kézzel formált ékszerekben öltenek testet. Munkáiban a szobrászati formák, a természetes anyagok szeretete és az aprólékos kézműves munka találkozik, miközben visszatérő inspirációként jelennek meg ősi motívumok és archetipikus történetek.
Sugár Nadin Noa divattervező és batik festőművész, aki Írországban tanul divattervezést; alkotói útja gyermekkora óta a batikolásból és a textilek szeretetéből bontakozik ki. Ruhatervei nem csupán öltözékek, hanem viselhető térélmények, amelyek a test mozgásával együtt változnak és alakulnak. Ezek az alkotások a batik technika rétegzettségét és organikus mintavilágát ötvözik egy kortárs, letisztult szabásrendszerrel.
Ur Eleonóra batik festőművész munkásságában a festészet, a textil és a spirituális inspirációk egyensúlya jelenik meg, számára az alkotás mindig belső harmóniát és folyamatos átalakulást jelentett. Alkotásai a finom szakrális szimbólumok révén – a belső harmónia és a folyamatos lelki átalakulás meditatív tereivé válnak. Művészetével arra hívja a nézőt, hogy a selyem repedései között és a mély, vibráló színekben felfedezze a természet és a lélek rejtett összefüggéseit.
A kiállítás központi gondolata az átváltozás: anyagból forma, élményből tárgy, személyes történetből vizuális nyelv születik. A különböző generációk és alkotói területek találkozása érzékeny párbeszédet hoz létre ékszer, textil és batik között.
